Komisjoni otsus,

19. november 1993,

kalanduse teadus-, tehnika- ja majanduskomitee asutamise kohta

(93/619/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut

ning arvestades, et:

ühenduse kalandus- ja akvakultuurisüsteemi ellurakendamisel on vaja kõrgkvalifitseeritud teadustöötajate abi, eelkõige teadmiste rakendamisel mere- ja kalandusbioloogias, püügitehnikas, kalamajanduses ja samalaadsetel aladel või seoses nõuetega, mis kehtivad kalanduse ja akvakultuuri valdkonna teadusuuringute suhtes;

kõnealune abistamine peaks toimuma komisjoni juurde asutatud alalise komitee kaudu;

tuleks vastavalt muuta kalanduse teadus- ja tehnikakomitee volitusi, mis on asutatud komisjoni otsusega 79/572/EMÜ, [1] muudetud Hispaania ja Portugali ühinemisaktiga; seetõttu tuleks selguse huvides kõnealune otsus asendada,

ON VASTU VÕTNUD KÄESOLEVA OTSUSE:

Artikkel 1

Käesolevaga luuakse komisjoni juurde kalanduse teadus-, tehnika- ja majanduskomitee, edaspidi "komitee".

Artikkel 2

1. Komisjon võib komiteega nõu pidada kõigis küsimustes, mis on seotud ühenduse kalastusvöönditele ja kalavarudele juurdepääsu ning kalavarude kasutamise tingimustega.

2. Komitee koostab kalavarude seisundi ja kalastustegevuse arengu kohta aastaaruande, arvestades bioloogilisi, tehnilisi ja majandustegureid. Komitee esitab aruande ka kalavarude seisundi majanduslike kaasmõjude kohta.

3. Komitee esitab igal aastal aruande kalapüügi- ja akvakultuurisektori teadusliku, tehnilise ja majandusliku uurimistöö kooskõlastamisel tehtud töö ja kõnealuse valdkonna vajaduste kohta.

4. Komitee võib juhtida komisjoni tähelepanu kõigile lõigetes 1, 2 ja 3 nimetatud probleemidele.

Artikkel 3

Komitee koosneb kuni 28 liikmest.

Artikkel 4

Komisjon määrab komitee liikmed kõrgkvalifitseeritud teadustöötajate hulgast, kes on pädevad artiklis 2 nimetatud valdkondades.

Artikkel 5

Komitee valib oma liikmete hulgast esimehe ja kaks aseesimeest. Esimees ja aseesimehed valitakse lihthäälteenamusega.

Artikkel 6

1. Komitee liikme, esimehe ja aseesimehe ametiaeg on kaks aastat. Ametiaega saab pikendada. Komitee esimeest ja aseesimehi ei saa tagasi valida kohe pärast kaht järjestikust kaheaastast ametiaega. Ametikohustuste täitmist ei tasustata.

Pärast kaheaastase ajavahemiku lõppemist jäävad komitee liikmed, esimees ja aseesimees ametisse kuni nende asendamise või ametiaja pikendamiseni.

2. Kui komisjoni liige, esimees või aseesimees ei saa jätkata oma ametikohal või kui ta lahkub vabatahtlikult ametist, asendatakse ta ülejäänud ametiajaks vastavalt artikliga 4 või 5 ettenähtud korras.

Artikkel 7

1. Komitee võib koostöös komisjoni ametiisikutega moodustada komiteesiseseid töörühmi.

2. Töörühma ülesanne on esitada komiteele aruandeid talle komitee poolt määratud küsimuste kohta.

Artikkel 8

1. Komitee ja töörühmad tulevad kokku komisjoni esindaja kutsel.

2. Komisjoni esindaja ning teised komisjoni ametiisikud ja esindajad võtavad osa komitee ja töörühmade koosolekutest.

3. Komisjoni esindaja võib kutsuda koosolekutel osalema käsitletava küsimuse asjatundjaid.

4. Komisjon tagab komitee ja töörühmade sekretariaaditeenused.

Artikkel 9

1. Komitee aruteludel käsitletakse teemasid, mille kohta komisjon on taotlenud arvamust. Sellistele aruteludele ei järgne hääletust.

Komitee arvamuse taotlemisel võib komisjoni esindaja kindlaks määrata arvamuse esitamise tähtaja.

2. Kui taotletud arvamus esitatakse komitee liikmete ühehäälsel nõusolekul, koostab komitee ühisotsuse. Kui üksmeelt ei saavutata, protokollitakse arutelude käigus väljendatud eri seisukohad aruandes, mille koostamise eest vastutab komisjoni esindaja.

Artikkel 10

Asutamislepingu artikliga 214 ettenähtud korras ei tohi komitee liikmed avalikustada nendele komitee tegevuse käigus teatavaks saanud informatsiooni, kui komisjoni esindaja on neile teatanud, et arvamust taotletakse konfidentsiaalses küsimuses.

Sellisel juhul võtavad koosolekutest osa ainult komitee liikmed, komisjoni esindaja ning teised komisjoni ametiisikud ja esindajad.

Artikkel 11

1. Käesolevaga tunnistatakse kehtetuks otsus 79/572/EMÜ.

2. Kalanduse teadus- ja tehnikakomitee liikmed, kes on ametisse määratud lõikega 1 kehtetuks tunnistatud otsuse alusel, jäävad komitee liikmeks oma ametiaja lõppemiseni.

3. Artikli 6 sätteid kohaldatakse mutatis mutandis lõikes 2 nimetatud liikmete volituste lõppemisel.

Brüssel, 19. november 1993

Komisjoni nimel

komisjoni liige

Yannis Paleokrassas

[1] EÜT L 156, 23.6.1979, lk 29.

--------------------------------------------------